6. og 9. august i 1945 er to dage, der har en stor plads i historiebøgerne. Her kastede amerikanerne atombomber ned over henholdsvis Hiroshima og Nagasaki. Bomberne er gået over i verdenshistorien som en af de mest frygtelige krigskatastrofer. Det anslås, at et sted mellem 60.000 og 80.000 måtte lade livet efter bombningen af Hiroshima. Efterfølgende lå en stor del af byen i ruiner, og omkring 350.000 mennesker blev udsat for atombomben og dens følger - foruden alle dem, der efter bombningen kom til byen for at hjælpe, der blev udsat for massiv radioaktiv stråling. Senere under den kolde krig var frygten for atomkrig enorm. Det resulterede blandt andet i opførelsen af det tophemmelige bunkeranlæg Regan Vest, der blev opført i al hemmelighed i 1960’erne, og som ligger under Rold Skov. Og netop hér har man fået lov at låne to genstande fra Hiroshima. Relevant her og nu Det drejer sig om en forvredet glasflaske, som er smeltet sammen med andet glas samt tagsten, der er smeltet sammen med porcelæn fra et køkken. Begge genstande viser med al tydelighed den enorme kraft, atombomben havde. Bunkeranlægget Regan Vest er lige nu ved at blive omdannet til et museum, og Nordjyske Museer er i fuld gang med at etablere en ny velkomst- og udstillingsbygning, hvor historierne om den kolde krig skal fortælles. Det er museumsinspektør Ulla Egeskov fra Nordjyske Museer, der har stået i spidsen for samarbejdet med Hiroshima Peace Memorial Museum omkring lånet. - De historiske genstande fra Hiroshima er et vidnesbyrd fra den begivenhed, hvor den første atombombe blev brugt i krig. Genstandene fortæller med deres historie og udtryk om voldsomheden ved brug af atomvåben under krig og om den japanske befolknings lidelser i kølvandet på bomben. Det er en historie, vi som koldkrigsmuseum finder yderst relevant, siger Ulla Egeskov og tilføjer: - En historie, der med nutidens internationale politiske udvikling desværre igen er blevet utrolig nærværende. Den russiske præsident, Vladmir Putin, har nemlig i en sjælden tale i løbet af efteråret været ude at true med atomvåben, hvor han sagde, at han "ikke bluffer". Samarbejde med Hiroshima Peace Memorial Museum Det har været en lang og sej kamp at få de to genstande til Nordjylland. Det krævede mere end to års forhandlinger med Hiroshima Peace Memorial Museum, før det lykkedes at lande en aftale. Direktør for Nordjyske Museer, Lars Christian Nørbach, glæder sig over, at de to genstande nu er at finde på nordjysk grund. - Det er vigtigt, at vi som museum kan samarbejde internationalt i udstillingssammenhæng. Vi ser det som en blåstempling af vores formidlingstanker, at Hiroshima Peace Memorial Museum har udlånt genstandene til Koldkrigsmuseet Regan Vest. Bomberne over Hiroshima og Nagasaki er et smerteligt kapitel i den japanske historie, og kravene til udlån af genstande fra disse begivenheder er derfor underlagt skærpede krav til sikkerhed og formidling, siger han. Koldkrigsmuseet REGAN Vest åbner i begyndelsen af 2023 og består foruden selve bunkeranlægget og den nye velkomst- og udstillingsbygning, hvor Hiroshima-genstandene udstilles, også af maskinmesterens bolig samt vandrestier i terrænet.

Opsummering:
Historiske genstande fra Hiroshima kommer til Nordjylland.